хуморески за Кафе
Три мацки седели на кафе в мола и обсъждали мъжете си. Първата казала:
- Моят скръндза като разбере, че съм си купила нещо скъпо - ще ми вдигне страхотен скандал!
Втората се включила:
- Моят темерут в такава ситуация пък няма да ми говори една седмица.
Накрая се обадила и третата:
- А моето слънчице е едно такова добричко, добричко...
Първата мацка се усъмнила:
- Не ти вярвам! Я му се обади пред нас. И му кажи, че си си купила скъпи ботушки! Обаче, включи телефона на високоговорител!
Речено-сторено!
Третата хубавица набрала номера на мъжа си и почнала да се мазни:
- Ало, мило! Днес минах през мола. И си купих ботушки - кожени, кафяви, с катарама. Нали не се сърдиш, Мечо?
По високоговорителя се чул примирен мъжки глас:
- Оффф... Добре, бе! Айде, какво да те правя!
Онази отговорила:
- Страхотен си, слънчице! Мнооогооо те обичкам! Айде, чао!
И прекъснала връзката.
После се обърнала тържествуващо към своите приятелки:
- Е?! Казах ли ви?
Втората мацка казала замислено:
- Само едно не ми стана ясно. Като каза " кожени, кафяви, с катарама" - мъжът ти разбра ли, че говориш за три различни чифта?!